17 देशों में पॉपुलर, बच्चों को अच्छा-बुरा टच समझाने के लिए बनाई किताब
आज के ‘ये मैं हूं’ में बात पीरियड्स पर बात करने वाली गाइड  ‘मेंस्ट्रुपीडिया कॉमिक’ की फाउंडर अदिति गुप्ता की, जिन्होंने अपने पीरियड्स के दिनों से सबक लेते हुए इस विषय पर जागरूकता फैलाते हुए खूब काम कर रही हैं। 
माहवारी या पीरियड्स… ये वो शब्द हैं, जिन्हें लेकर आज भी बहुत कानाफूसी होती है। इसे लेकर समाज में कई सारी गलत धाराणाएं बनी हुई हैं, जिन्हें महिलाएं आंख मूंदकर कर सादियों से मानती चली आ रही हैं।
सही जानकारी नहीं होने के कारण इससे जुड़ी बीमारी तक पाल लेती हैं। आज के ‘ये मैं हूं’ में बात पीरियड्स पर बात करने वाली गाइड ‘मेंस्ट्रुपीडिया कॉमिक’ की फाउंडर अदिति गुप्ता की, जो अपने पीरियड्स के दिनों से सबक लेते हुए इस विषय पर जागरूकता फैलाकर खूब काम कर रही हैं।
पिछड़े इलाके में होते हुए भी पेरेंट्स ने दी बेहतर परवरिश
मैं झारखंड की बहुत छोटी सी जगह गढ़वा से आती हूं। मेरी परवरिश वहीं हुई है। मेरी मां हिंदी की प्रोफेसर और पापा एडवोकेट हैं। मेरे दोनों भाई और भाभी वो भी एडवोकेट हैं। गढ़वा आज तो थोड़ा-बहुत बदल गया है लेकिन जब मेरी फैमिली वहां रहती थी, तब वो इलाका बहुत बैकवर्ड था।
मेरे पेरेंट्स और मेरा घर उस समय अपनी कम्युनिटी का सबसे पढ़ा-लिखा परिवार माना जाता। इसका असर हम भाई-बहनों की परवरिश पर भी दिखता है। मेरे पेरेंट्स की सोच हमेशा से प्रोग्रेसिव थी।
हमारी पढ़ाई उनकी पहली प्राथमिकता थी। मैं घर की बड़ी बच्ची थी तो मेरे लिए उन्होंने काफी बढ़-चढ़कर कोशिशें की। मुझे हर चीज बेहतर मिली। मेरे पेरेंट्स को पता था कि वो अपने बच्चों को बहुत छोटी सी जगह पर पाल-पोस रहे हैं, इसलिए उन्होंने हमें बहुत कॉन्फिडेंट बनाया। मेरे जितने भी कजन या दोस्त थीं, सबकी दसवीं की बाद शादी हो गई।
हर घर की तरह पीरियड्स मेरे घर में भी टैबू था
जब मुझे पीरियड शुरू हुआ तो मुझे पैड नहीं मिला। ऐसा नहीं था कि हम अफोर्ड नहीं कर सकते थे। इतना पढ़ा-लिखा परिवार और प्रोग्रेसिव पेरेंट्स होने के बावजूद पीरियड हमारे घर में भी टैबू था। इस विषय पर घर में बात नहीं होती थी।
एक वजह ये भी थी कि 30 साल पहले गढ़वा में पैड मिलना भी मुश्किल था। मिल भी जाता तो लाने कौन जाता क्योंकि इस पर बात ही नहीं होती थी। इस वजह से मैं भी बाकी लड़कियों की तरह कपड़ा इस्तेमाल करने लगी। और ये सिर्फ मेरे घर की कहानी नहीं थी।
पूरे समाज में ही लड़कियों और पीरियड्स को लेकर सोच बहुत रूढ़िवादी रही है। पीरियड्स को लेकर गलत धारणा हमारे समाज में चली आ रही है। जैसे उस समय लड़की का अपवित्र होना, कपड़े को छुपाकर सुखाना।
मैंने पीरियड्स को लेकर जो रिसर्च की है, उसमें मैंने पाया कि इसे लेकर गलत धारणा सिर्फ छोटी जगहों पर या मिडिल क्लास में नहीं हैं। शहरों में, अमीर घरों में भी महिलाएं पीरियड्स से जुड़ी कोई न कोई गलत सोच को आज भी मानती हैं।
खबर में आगे बढ़ने से पहले पोल के माध्यम से अपनी राय साझा करते चलें...
पीरियड्स के बारे में नहीं बात करनी, ऐसे माहौल में पली-बढ़ी
गढ़वा के जिस स्कूल में मैं पढ़ी वो काफी छोटा और अच्छा था। उस स्कूल को दक्षिण भारत के कुछ टीचरों ने मिलकर बनाया था। इस वजह से वो हमारे इलाके का पहला इंग्लिश मीडियम स्कूल था।
मेरी क्लास में सिर्फ 6 बच्चे थे, जिसमें चार लड़कियां और दो लड़के थे। सातवीं क्लास में मुझे पीरियड शुरू हुआ लेकिन माहवारी पर चैप्टर मैंने नौवीं क्लास में पढ़ा। मेरे बॉयोलॉजी टीचर बहुत अच्छे थे।
हर विषय को बहुत अच्छे समझाते और पढ़ाते थे। उनकी वजह से मेरी दिलचस्पी साइंस की तरफ बढ़ी। लेकिन उन्होंने भी पीरियड का चैप्टर नहीं पढ़ाया।
परीक्षा में भी उस चैप्टर से कोई सवाल नहीं आया। तब मुझे पहली बार महसूस हुआ कि ये बहुत गंदी बात है। इसलिए इस पर कोई भी बात करना नहीं और इससे बचता है।
एक्सीडेंट की वजह से काफी दिनों तक बिस्तर पर रहना पड़ा 
बारह साल की उम्र में मेरा एक बड़ा एक्सीडेंट हुआ था, जिसकी वजह से मेरे सिर की सर्जरी हुई थी। इसकी वजह से में काफी दिनों तक पूरी तरह से बेड रेस्ट पर थी।
मैं वॉशरूम तक नहीं जा सकती थी इसलिए मेरे पेरेंट्स ही सब कुछ कर रहे थे। सर्जरी के दौरान डॉक्टर ने मेरे यूरिनरी ट्रैक्ट के पास एक कैप्टर लगाया था। उसमें एक दिन खून आया तो मेरी मां को लगा मुझे पीरियड्स आ रहे हैं, लेकिन वह पीरियड का ब्लड नहीं था।
तब उन्होंने मुझे बताया कि एक समय ऐसा आएगा कि आपको पीरियड्स आएंगे। और ये सारी लड़कियों के साथ होता है। जब ऐसा होगा फिर उन दिनों में मुझे किन-किन बातों का ख्याल रखना है, ये भी मां ने उस दौरान समझाया।
जब मां ने ये सब बातें मुझसे बताई, तब मुझे एहसास हुआ कि तभी मम्मी और मेरी चचेरी बहनें मंदिर या किचन में क्यों नहीं जाती हैं। कोई एक खास दिन पर ही बाल क्यों धोती हैं।
बॉडी क्रैम्प, दर्द की वजह से पीरियड्स का पहला दिन मेरे लिए बहुत मुश्किल रहा। इसके अलावा बहुत सारी बंदिशें से गुजरना पड़ा। ये करो ये ना करो…ऐसे बैठो, ऐसे उठो…इसे छुआ, इसे न छुआ…छोटी बच्ची होने के कारण इन सारी बातों ने मुझे उलझा कर रख दिया।
लाइफ में बदलाव NID में पढ़ाई के दौरान आया
बारहवीं के लिए मैं रांची आ गई। तब मैंने पहली बार पैड इस्तेमाल किया। देश की बाकी लड़कियों की तरह ही मैं भी पीरियड के दौरान होने वाली तकलीफ और बंदिशों की आदी हो गई। लाइफ और पढ़ाई चलती रही।
मैंने आगरा से इंजीनियरिंग की है। मेरी लाइफ में बदलाव पोस्ट ग्रेजुएशन के समय आया। जब मैंने अहमदाबाद नेशनल इंस्टीड्यूट ऑफ डिजाइन (NID) में एडमिशन लिया। मैं और मेरे हस्बैंड तुहीन पॉल वहीं मिले।
एनआईडी में काफी प्रोजेक्ट होते रहते थे। एक बार मैंने लड़कों के बीच पीरियड्स पर खुली चर्चा की। तुहीन ने अपने स्कूल में पीरियड्स के बारे में पढ़ा था लेकिन उन्हें भी बहुत जानकारी नहीं थी।
तुहीन को लगत था कि ये जिंदगी में एक बार आकर खत्म हो जाते हैं और दोबारा लौटकर नहीं आते। लेकिन जब मैंने हर महीने का अपना एक्सपीरियंस उनसे शेयर किया तो वो काफी सरप्राइज हुए।
फिर उन्होंने पीरियड के बारे में इंटरनेट खंगाला। मैंने साइंस बैकग्राउंड की स्टूडेंट होते हुए भी इसके बारे में कभी जानने की कोशिश की नहीं की। क्योंकि इसके साथ शर्म-हया का लेवल चिपका रहता है।
रिसर्च के दौरान पता चला कि पेरेंट्स-टीचर के अंदर झिझक है
जब हमने इसके बारे में पढ़ा, पूरे प्रोसेस को जाना तो बड़ा आसान लगा। समझ आया कि इसके बारे में बात न होना कम्युनिकेशन डिजाइन की प्रॉब्लम है।
पीरियड्स को लेकर बहुत सारे मिथ होने की वजह से लड़कियों की ग्रोथ, उनके व्यक्तित्व को नुकसान पहुंचता है। उस वक्त हम कम्युनिकेशन डिजाइन पढ़ भी रहे थे। हम ये पढ़ रहे थे कि कैसे एक डिजाइन के जरिए ह्यूमन बिहेवियर और लोगों की मानसिकता को बदला जा सकता है।
फिर हमने तय किया कि अब इस पर ही हमारा प्रोजेक्ट होगा। हमने पहले क्लासरूम प्रोजेक्ट बनाया। उसके बाद रिसर्च प्रोजेक्ट किया। रिसर्च में पता चला कि पेरेंट्स अपनी बच्चियों को बताना तो चाहते हैं लेकिन उनके पास शब्द नहीं है।
टीचर बच्चों को पीरियड चैप्टर पढ़ाना चाहते हैं लेकिन उनके अंदर भी झिझक है। तुहीन भी मेरी तरह इंजीनियरिंग बैकग्राउंड से हैं और वो एनिमेशन, ड्राइंग, स्केच में काफी अच्छे हैं।
उन्होंने मुझे बताया कि बाहर के देशों में चाइल्ड अब्यूज, रेप विक्टिम जैसे संवेदनशील मु्द्दों पर बात करने के लिए लोग ग्राफिक, स्टोरी टेलिंग का तरीका अपना रहे हैं।
लोगों की भावनाओं को ध्यान में रखते हुए डिजाइन किया आर्टवर्क
हमने अपने प्रोजेक्ट के लिए अहमदाबाद और गांधीनगर में खूब रिसर्च की। इसके लिए अलग-अलग बैकग्राउंड के लोगों से बात की। इसमें अमीर-गरीब, सभी धार्मिक संस्थानों, हर धर्म के परिवार और लड़कियों को शामिल किया।
इसी दौरान हमें पता चला कि पेरेंट्स और टीचर बच्चों को बताना चाहते हैं लेकिन वो इस विषय पर बात करने के लिए सहज नहीं हैं। वही लड़कियों का कहना था कि ‘अगर हम ये खुलकर कहे कि हमें पीरियड शुरू हो चुके हैं तो हो सकता है यह हमारे रेप की वजह बन जाए।’
तब हम दोनों के दिमाग में ‘मेंस्ट्रुपीडिया कॉमिक’ का आइडिया आया। तुहीन के जिम्मे आर्टवर्क था और मेरे जिम्मे रिसर्च और कंटेंट।
मैंने और तुहीन ने ये तय किया था कि हम कॉमिक आर्टवर्क में कुछ भी ऐसा नहीं दिखाएंगे, जिसकी वजह से कोई लड़की असहज हो। कॉमिक बुक ऐसी होगी कि लड़कियां चार लोगों के सामने भी उसे खोलकर पढ़ सकें।
शरीर में होने वाले बदलाव को आसानी से समझाया
जब मैंने अपना पहला ड्राफ्ट बनाया तो सबसे पहला प्रोटोटाइप पढ़ने के लिए मम्मी को दिया था। मेरी कॉमिक में कैरेक्टर रियल लाइफ स्टोरी से लिए गए हैं।
इनमें चार कैरेक्टर हैं। प्रिया, पिंकी, जिया और मीरा। प्रिया डॉक्टर दीदी होती है। बाकी तीन अलग-अलग उम्र की लड़कियां हैं।
कॉमिक में इन चारों कैरेक्टर के जरिए हम लोगों को बताते हैं कि पीरियड्स कब होता है, कैसे होता है, उस दौरान क्या करना चाहिए, कब पैड चेंज करना चाहिए, किस तरह की एक्सरसाइज करनी चाहिए, आयरन और विटामिन के लिए क्या खाएं, एनीमिया से बचने के लिए क्या करें, यूटीआई से कैसे बचें।
साथ ही हमें लड़कियों को ये भी बताना था कि प्राइवेट पार्ट में तीन अलग-अलग सुराख होते हैं, जिनका अलग-अलग काम होता है। हमने लड़कियों को एनोटॉमी के बारे में बताया।
इन्वेस्टर को लगा कि पीरियड्स से जुड़ा ये आइडिया नहीं चलेगा
हमने रिसर्च प्रोजेक्ट 2009 में किया था। उसके बाद हम दोनों ने 2010-2011 में ई-लर्निग इंडस्ट्री में जॉब की। फिर जॉब छोड़कर 2012 में हमने अपनी सेविंग से ‘मेंस्ट्रुपीडिया कॉमिक’ पर फुलटाइम काम किया।
हमने वेबसाइट बनाई। हमने Q&A बनाया, जिसके जरिए लोगों के बहुत सवाल आए और ये लोगों के बीच पॉपुलर हुआ। फिर जाकर हम कॉमिक लेकर आए। फंडिंग के लिए काफी मशक्कत करनी पड़ी।
2012 में इस तरह का कोई काम हमारे देश में नहीं हुआ था। जब हम फंडिंग के लिए अप्रोच करते तो रिजेक्ट हो जाता क्योंकि इन्वेस्टर को लगता ये इंडिया में नहीं पॉसिबल है।
2013 में हमने क्राउड फांडिंग शुरू किया। हमने पांच लाख का लक्ष्य रखा था लेकिन हमें उससे ज्यादा मिला। हम लोगों से कहते कि वो हमें फंड करेंगे तो हम उनका नाम अपनी कॉमिक में जोड़ सकते हैं।
साथ ही, हम कॉमिक का प्रीमियम वर्जन उन्हें देंगे। हमने शार्क टैंक में अप्लाई किया। हमारा सेलेक्शन हुआ और वहां फंड रेज किया।
‘मेंस्ट्रुपीडिया कॉमिक’ आज देश की हर भाषा में उपलब्ध है। इसके अलावा दुनिया की 17 भाषाओं में भी मौजूद है। हमारे देश की बात करें तो 25 हजार स्कूलों में इसे पढ़ाया जाता है।
बॉयज प्यूबर्टी और गुड टच बैड टच पर भी फोकस
हमने लड़कों के लिए भी ‘गोलू’ नाम से एक किताब बनाई है, जो बॉयज प्यूबर्टी पर आधारित है। इसमें हम उन्हें कंसेंट, प्यूबर्टी, बुलिंग, एडिक्शन के बारे में बताते हैं। एक चैप्टर पीरियड के बारे में भी है ताकि उन्हें लड़कियों के बारे में पता हो। ये किताब हिंदी, इंग्लिश, गुजराती और मराठी में है और बाकी भाषा में हम इसे ट्रांसलेट कर रहे हैं।
मेरे दो बच्चे हैं। उनमें से एक प्री स्कूल जाता है। तो हमने अपने बच्चों को डेडिकेट करते हुए ‘आदि एंड अक्कू’ नाम से एक किताब लिखी है, जिसमें हम लोगों को गुड टच, बैड टच के बारे में बताते हैं। ये सिर्फ इंग्लिश में है। हिंदी में हम ट्रांसलेट कर रहे हैं। ये भी काफी सारे पेरेंट्स तक पहुंच चुका है।